Theresa Berg Andersen (SF), 2023-04-28:
Tak, formand.
Det er et forslag, der pålægger regeringen at stifte en arbejdsgruppe, der skal fremlægge et forslag til en dansk forvaltningsdomstol.
Formålet er at styrke retssikkerheden for de borgere, som kan komme i klemme.
I SF er vi meget enige i, at det er et problem, at Ankestyrelsen ofte må omgøre afgørelser, der er truffet i kommunerne, på grund af fejl.
Problemet er alvorligt, og problemet skal løses.
I SF tror vi på, at kommunerne ønsker at sikre borgerne de allerbedste vilkår, men der opleves i øjeblikket stor forskel på, hvad de kommunale budgetter rækker til at løse i forhold til deres økonomi.
Her kunne vi i SF have en særlig interesse i, at vi kigger ind i kommunernes økonomi, hvor bl.a. det specialiserede område i øjeblikket stikker
helt af.
Det er og bliver desværre et faktum, at kommunernes muligheder for at løse opgaverne er forskellige, især nu i en tid, hvor der er et kæmpe økonomisk pres i vores kommuner.
Det er også et problem, som vi mener spiller ind.
I Ankestyrelsen har man igennem de sidste 10 år modtaget 500.000 sager.
Det er godt nok mange sager.
Det drejer sig om rigtig mange mennesker, der alle sammen håber og tror på et andet udfald, som helt sikkert har store konsekvenser for dem og deres hverdag.
I SF er vi enige med forslagsstillerne i, at der er tale om en reel problemstilling, og at der er behov for at kigge på en reel løsning, og vi er åbne over for alle forslag.
I dag bliver det påpeget, at det her er et problem, der ligger lang tid tilbage, så skylder vi ikke hinanden at sige, at det er i den her periode, at vi tager problemet seriøst?
Jeg er optaget af, hvad det er for nogle sanktioner, der kan være tale om, når man taler om en forvaltningsdomstol.
I SF tror vi ikke altid, at det løses ved at uddele bøder – det løser ikke det helt store.
Men der er forskel på en forvaltningsdomstol og en ankestyrelse, og det skal vi huske at kigge ind i.
En ankestyrelse kontra en forvaltningsdomstol: En ankestyrelse kan føre tilsyn, en forvaltningsdomstol skal føre tilsyn.
En ankestyrelse kan agere, en forvaltningsdomstol skal agere.
Ankestyrelsen kan vurdere ud fra medsendt dokumentation – hvem er det lige, der sender dokumentationen?
En forvaltningsdomstol kan tillade vidner at komme med, og det stiller jo folk i en helt anden position.
I SF vil vi som sagt gerne være med til at se på løsninger, også som her, hvor der er lagt op til en arbejdsgruppe, som kan komme med et bud på, hvordan en forvaltningsdomstol kan se ud.
I SF kunne det også være et ønske, at vi kigger på det nuværende ankesystem, for jeg er – ligesom flere i dag – optaget af, hvad det lige nøjagtig er, der gør, at det her ikke virker.
Sluttelig vil jeg gerne komme med en lille, forsigtig refleksion fra en ny ordfører.
Jeg er af den overbevisning, at socialrådgivere gør alt det bedste, de formår, når de forvalter en lov, som vi har udarbejdet her på Christiansborg.
Derfor smiler jeg også ofte i mit stille sind, når vi laver ny lovgivning her på Borgen, for jeg har erfaret, at tolkning af noget lovgivning kan være svært, og kan det være svært for en ny ordfører, kan det også være svært for de mennesker, som efterfølgende skal føre loven ud i livet.
Derfor synes jeg også, at vi bør kigge på os selv.
Nogle gange ligger der nogle politiske spørgsmål bag en lov, og er det den, man sidder og kigger på, når man forvalter loven i en travl hverdag som socialrådgiver?
Jeg har nogle gange mine tvivl.
Så det kan være svært, og vi skal huske, at hver evig eneste gang peger pilen tilbage på os selv.
Vi skylder de mennesker, der sidder derude, at finde en løsning.
Så lad nu være med at trække det her ud i en evighed.
Jeg skal hilse fra Enhedslisten og sige, at de bakker op om B 102, nøjagtig ligesom SF gør.
Selv tak.
Det er vigtigt, at vi taler ofte om nogle af de mennesker, som er i en meget udsat position, og jeg synes, at vi skylder de mennesker i en udsat position at kigge på alle de muligheder, der forefindes.
Lad os da komme i gang.
Vi har sagt det og har lagt nogle forslag a la det her på bordet i mange år.
Så uanset hvilken løsning vi kommer ind på – vi vil også gå ind i regeringens forslag om, hvordan det her kan gribes an – er alfa og omega for SF, at der sker noget på det her område.